รัฐบาลไทย-ข่าวทำเนียบรัฐบาล-เปิดค่าย Boot Camp รุ่นที่ 4 ที่นครราชสีมา
วันอังคารที่ 14 กุมภาพันธ์ 2560
เปิดค่าย Boot Camp รุ่นที่ 4 ที่นครราชสีมา
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วยนายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน เดินทางไปปฏิบัติราชการที่จังหวัดนครราชสีมา
เมื่อวันจันทร์ที่13กุมภาพันธ์2560เพื่อเปิดการอบรมพัฒนาครูด้านการจัดการเรียนการสอนภาษาอังกฤษ (Boot Camp) ระดับภูมิภาค รุ่นที่ 4 : Regional English Training Center ณ ศูนย์โรงเรียนสุรนารีวิทยา อ.เมืองนครราชสีมาโดยมีMr Andrew Glass ผู้อํานวยการ British Council ประเทศไทย รวมทั้งคณะผู้บริหารในพื้นที่เช่น ว่าที่ ร.ต.นิรันดร์ ดุจจานุทัศน์ ปลัดจังหวัดนครราชสีมา, นายกิตติ บุญเชิด ผู้อํานวยการสํานักงานเขตพื้นที่มัธยมศึกษา เขต31,ดร.สมัคร ไวยขุนทด ผู้อํานวยการโรงเรียนสุรนารีวิทยาตลอดจนผู้อํานวยการสํานักงานเขตพื้นที่การศึกษาประถมศึกษา ครูอาจารย์เข้าร่วมเปิดค่ายการอบรมครั้งนี้
นพ.ธีระเกียรติ เจริญเศรษฐศิลป์กล่าวว่า ศูนย์อบรมโรงเรียนสุรนารีวิทยา เป็น1ใน4ศูนย์การฝึกอบรมพัฒนาครูด้านการจัดการเรียนการสอนภาษาอังกฤษ (Boot Camp) ระดับภูมิภาค รุ่นที่ 4ซึ่งได้มีพิธีเปิดพร้อมกันที่โรงเรียนชลกัลยานุกูล จ.ชลบุรี, โรงเรียนเบ็ญจะมะมหาราช จ.อุบลราชธานี และโรงเรียนเฉลิมขวัญสตรี จ.พิษณุโลกโดยในการอบรมครั้งนี้ได้เน้นให้ครูผู้สอนได้รับการพัฒนาทักษะการออกแบบกิจกรรมการสอนภาษาอังกฤษเพื่อการสื่อสารที่เน้นผู้เรียนเป็นสําคัญ เรียนรู้ และได้ฝึกกับเจ้าของภาษาจาก British Council โดยใช้เวลาอบรมแบบเข้มเป็นเวลานานถึง 3 สัปดาห์
รูปแบบที่สําคัญของการฝึกอบรมแบบBoot Camp มี5ด้านคือ เป็นการจัดค่ายอบรมแบบเข้มข้น มีการสร้างครูแกนนําเพื่อนําไปขยายผลทั่วประเทศ มีการฝึกอบรมกับเจ้าของภาษา ใช้ภาษาอังกฤษตลอดหลักสูตรการอบรมตามโครงการ และมีการประเมิน4ทักษะ คือ ฟังพูดอ่านเขียนโดยใช้แบบทดสอบ Aptis และการสาธิตการสอนครูด้วยกัน (Micro Teaching)ซึ่งการฝึกอบรมทั้ง4ศูนย์ในปีนี้เป็นการดําเนินการระยะที่สอง ต่อเนื่องจากระยะแรก ซึ่งได้จัดอบรมไปแล้วที่โรงเรียนเตรียมอุดมศึกษา สุราษฎร์พิทยาคม ขอนแก่นวิทยายน และวัฒโนทัยพายัพ โดยคาดว่าในระยะที่3หรือปี2561จะขยายศูนย์อบรมให้ครบ18ศูนย์ตามเป้าหมายต่อไป
นอกจากนี้ การฝึกอบรมแบบBoot Campซึ่งกระทรวงศึกษาธิการได้ร่วมกับBritish Council จัดขึ้น ถือเป็นโครงการที่British Council ดําเนินการอบรมครั้งใหญ่ที่สุดในเอเชีย และเป็นอันดับ2ของโลกที่British Council เคยจัดมาจึงถือว่าทุกคนที่เข้ารับการอบรมตามโครงการนี้เป็นส่วนหนึ่งของประวัติศาสตร์ในหลายแง่มุมแต่ตนไม่ได้สนใจเพียงความใหญ่ของการอบรม แต่สะท้อนความคิดเราว่า กระทรวงศึกษาธิการให้ความสําคัญในการฝึกอบรมเรื่องภาษาอังกฤษอย่างจริงจังเพราะที่ผ่านมาเราละเลยเรื่องนี้มานาน และถือว่าเป็นอนาคตของประเทศชาติด้วย เพราะหากเราไม่พัฒนาภาษาต่างประเทศ โดยเฉพาะภาษาอังกฤษ ประเทศเราจะยิ่งล้าหลังกว่าทุกประเทศ เพราะภาษามีผลเกี่ยวข้องกับความคิด วัฒนธรรม เป็นอย่างมาก ดังเช่นที่ตนเองไปบรูไนฯ มาเมื่อเร็ว ๆ นี้ ทําให้เห็นว่าบรูไนฯ ยกระดับภาษาอังกฤษของประชาชนสูงมาก ใกล้เคียงกับสิงคโปร์ ซึ่งส่งผลให้ประชาชนบรูไนฯ มีวิธีคิด การวางแผนที่ดีมากขึ้น
นพ.ธีระเกียรติ เจริญเศรษฐศิลป์ กล่าวด้วยว่า การฝึกอบรมรูปแบบนี้ จะสอดคล้องกับระบบการประเมินวิทยฐานะแนวใหม่ของข้าราชการครูด้วย โดยจะผูกโยงกับจํานวนชั่วโมงและคุณภาพการสอน รวมทั้งการพัฒนาตนเองซึ่งกระทรวงศึกษาธิการจะกําหนดหลักเกณฑ์การประเมินเพื่อเลื่อนวิทยฐานะสําหรับครูภาษาอังกฤษในระดับชํานาญการ-ชํานาญการพิเศษ เพียงผ่านการประเมินด้วยมาตรฐานที่กระทรวงศึกษาธิการกําหนด และได้รับCertificateในระดับที่กําหนดเท่านั้นก็ถือว่าผ่านการประเมินวิทยฐานะดังกล่าวแล้วทําให้ครูไม่ต้องจัดทําเอกสารทางวิชาการแบบวิทยานิพนธ์อีกต่อไป
แต่หากประเมินเพื่อเลื่อนเป็นวิทยฐานะเชี่ยวชาญและเชี่ยวชาญพิเศษ ยังคงมีความจําเป็นต้องใช้รูปแบบการวิจัยในการประเมินเพื่อเลื่อนวิทยฐานะดังกล่าวด้วย